Danske Musik- og Kulturskoler

Musikskoledage i Tivoli 2025
2025-05-03 - 2025-05-04 | Tivoli, Vesterbrogade 3, København, 1630, Danmark
Kom med til det største landsdækkende arrangement for musik- og kulturskoleelever i Danmark 3. og 4. maj 2025.
MUSIKSKOLEDAGE i TIVOLI er det største, årlige arrangement for alle landets musik- og kulturskoleelever.
I 2024 var der deltagelse af 5.700 musikskoleelever fordelt på 210 ensembler – musik fra 12 scener!
I løbet af de to musikskoledage afvikledes altså 220 koncerter – på Tivolis egne scener, samt de scener vi selv opsætter rundt omkring i Den Gamle Have.
Vi er meget stolte over den mangeårige tilslutning og opbakning til musikskoledagene; her har elever, lærere og ledere en chance for at vise hinanden, forældre, politikere – og i øvrigt hele befolkningen – hvad musikskoleundervisning kan føre til.
Projektet MUSIKSKOLEDAGE i TIVOLI afholder – ved hjælp af en blanding af deltagerbetaling og fondsstøtte – udgifterne til leje af ekstra sceneopbygninger, ”baggear”; klaver, guitar-/ basforstærkere, trommesæt samt sanganlæg og lys på udvalgte scener.
Tivoli stiller hvert eneste år sine egne scener, med tilhørende lyd- & lysteknikere, vederlagsfrit til rådighed, ligesom både ledelse og administration altid giver en stor og grundig hjælp med planlægning og afvikling.
Arrangementet gennemføres ved hjælp af en stor, frivillig arbejdsgruppe.
MUSIKSKOLEDAGE i TIVOLI er et selvstændigt projekt med sekretariat hos Danske Musik- og kulturskoler (DMK).
